Jabarkan Tindakan ekonomi dari Pandemik COVID-19 di Singapura dalam bahasa melayu

Pakej rangsangan pertama – "Belanjawan Perpaduan"

Pada pembentangan Belanjawan 2020 pada 18 Februari, Timbalan Perdana Menteri merangkap Menteri Kewangan Heng Swee Keat mengumumkan satu pakej rangsangan berjumlah sekitar S$6.4 bilion yang telah diketepikan oleh pemerintah. Termasuk dana tambahan sebanyak S$800 juta bagi menyokong agensi-agensi barisan hadapan memerangi dan menangani COVID-19, pakej tersebut merangkumi Pakej Penstabilan dan Bantuan bernilai S$4 bilion bagi membantu para pekerja dan syarikat perusahan tempatan yang terjejas oleh penularan COVID-19, serta Pakej Bantuan Keluarga bernilai S$1.6 bilion untuk membantu menampung perbelanjaan harian rakyat Singapura. Tambahan pula, Cukai Barangan dan Perkhidmatan tidak akan dinaikkan kepada 9% pada 2021 berdasarkan semakan yang telah dilakukan atas pendapatan semasa negara serta ramalan perbelanjaan pemerintah akibat prestasi ekonomi semasa. Pemerintah juga akan memperkenalkan Pakej Jaminan GST bernilai S$6 bilion apabila cukai GST dinaikkan menjelang 2025.

Pakej rangsangan kedua – "Belanjawan Berdaya Tahan"

Kurang sebulan selepas pengumuman pakej bantuan ekonomi yang pertama, ia dilaporkan bahawa pemerintah sedang mengusahakan pakej rangsangan kedua memandangkan situasi global COVID-19 yang kian bertambah buruk. Pakej yang dipanggil "Belanjawan Berdaya Tahan" () itu diumumkan oleh DPM Heng dalam satu kenyataan menteri pada 26 Mac.

Demi membantu para pekerja dan perniagaan yang paling teruk terjejas oleh pandemik COVID-19, pemerintah telah memperuntukkan sebanyak S$48 bilion dalam pakej ini. Bagi penampung belanjawan terbaru ini, Presiden Halimah Yacob telah memberi sokongan secara prinsip untuk menggunakan wang rizab. Sebanyak S$17 bilion akan dikeluarkan dari rizab negara. Digabungkan dengan S$6.4 bilion yang diumumkan pada pembentangan Belanjawan yang lalu, hampir S$55 bilion akan diperuntukkan Singapura bagi memerangi COVID-19. Ini membentuk sekitar 11% Hasil Kasar Dalam Negeri (GDP).

Pakej kedua ini akan memberi tumpuan kepada 3 bahagian utama: selamatkan pekerjaan, sokong pekerja; membantu perniagaan mengatasi cabaran-cabaran segera; membina daya tahan ekonomi dan masyarakat.

Di antara langkah-langkah yang diambil termasuk menaikkan pendanaan gaji bersama bagi pekerja tempatan dari 8% ke 25% serta sokongan gaji sebanyak 50% bagi khidmat makanan dan 75% bagi industri-industri penerbangan dan pelancongan. Rakyat Singapura yang bekerja sendiri pula layak menerima bantuan tunai S$1,000 sebulan selama 9 bulan menerusi Skim Pelepasan Pendapatan Individu yang Bekerja Sendiri (, SIRS). Sebuah pakej bantuan penerbangan bernilai S$350 juta juga akan diperkenalkan bagi membiayai langkah-langkah seperti rebat-rebat kepada bayaran mendarat dan meletakkan kapal terbang serta pelepasan sewa bagi kapal terbang, pengendali dan ejen-ejen kargo.

Pakej rangsangan ketiga – "Belanjawan Kesepakatan"

Pada 5 April, DPM Heng dilaporkan akan mengumumkan pusingan ketiga langkah-langkah sokongan COVID-19 apabila Parlimen kembali bersidang pada 6 April.  Semasa pembentengan pakej itu yang dinamakan Belanjawan Kesepakatan (), DPM Heng mengumumkan bahawa langkah-langkah ini akan menelan belanja S$5.1 bilion, dengan S$4 bilion diambil daripada rizab negara. Presiden Halimah sudahpun memberi sokongan secara prinsip atas keluaran tambahan daripada rizab negara itu. Dalam pakej baru itu, sebanyak S$4 bilion akan diperuntukkan untuk menolong pekerja dan perniagaan manakala S$1.1 bilion pula akan diperuntukkan kepada Bayaran Kesepakatan, di mana setiap rakyat dewasa Singapura akan menerima agihan tunai sekali sahaja sebanyak S$600.